b'\n_START_ARTICLE_\nV\xc3\xa5landst\xc3\xa5rnet\n_START_PARAGRAPH_\nV\xc3\xa5landst\xc3\xa5rnet eller V\xc3\xa5landspip\xc3\xa5 i Stavanger finner vi p\xc3\xa5 V\xc3\xa5landshaugen (84 moh.) som er bydelens h\xc3\xb8yeste punkt. T\xc3\xa5rnet er oppf\xc3\xb8rt p\xc3\xa5 det som tidligere het Axelsborg. V\xc3\xa5landst\xc3\xa5rnet er et utsiktst\xc3\xa5rn oppf\xc3\xb8rt i 1895, med vokterbolig for byens f\xc3\xb8rste trykkvannsbasseng._NEWLINE_F\xc3\xb8r dagens V\xc3\xa5landst\xc3\xa5rn ble bygget, skal det ha st\xc3\xa5tt et utsiktst\xc3\xa5rn p\xc3\xa5 denne plassen. Dette ble oppf\xc3\xb8rt under napoleonskrigen fra 1807\xe2\x80\x931814. Dette ble kalt for V\xc3\xa5landspib\xc3\xa5, et navn som henger igjen som navn p\xc3\xa5 dagens t\xc3\xa5rn. I ca. 1860 var det sv\xc3\xa6rt lite igjen av selve \xc2\xabpib\xc3\xa5\xc2\xbb, og det ble oppf\xc3\xb8rt en sirkelformet varde. Denne varden ble malt r\xc3\xb8d samt p\xc3\xa5f\xc3\xb8rt med store bokstaver \xc2\xabBeskade mig ikke\xc2\xbb. En trapp f\xc3\xb8rte opp til et plat\xc3\xa5, og der kunne folk nyte den gode utsikten utover de landlige omgivelser._NEWLINE_Da vannbassengene ble bygd i 1893-1894, \xc3\xb8nsket folk at det skulle gj\xc3\xb8res alt mulig for \xc3\xa5 unng\xc3\xa5 riving av dette utsiktst\xc3\xa5rnet. Dagens t\xc3\xa5rnet ble oppf\xc3\xb8rt i \xc3\xa5r 1895. Dette t\xc3\xa5rnet ble reist i forbindelse med at det kommunale vannverk hadde bygd to bassenger p\xc3\xa5 V\xc3\xa5landshaugen. I dette t\xc3\xa5rnet ble det innredet plass til brannvakt samt restaurant. T\xc3\xa5rnet p\xc3\xa5 St. Hanshaugen i Oslo ble brukt som modell for oppf\xc3\xb8ringen av V\xc3\xa5landst\xc3\xa5rnet, og mange kalte denne for V\xc3\xa5landsborgen._NEWLINE_I 1914 kondemnerte helser\xc3\xa5det bygningen som bolig, og t\xc3\xa5rnet ble pusset opp i 1917. Med okkupasjonen i 1940 ble bygget tatt over av tyskerne som brukte V\xc3\xa5landst\xc3\xa5rnet som observasjonspost.'